               ЕВРОПЕЙСКА КОМИСИЯ
            Брюксел, 23.5.2018
            COM(2018) 420 final
            Препоръка за
            ПРЕПОРЪКА НА СЪВЕТА
            относно Националната програма за реформи на Полша за 2018 г.и съдържаща становище на Съвета относно програмата за конвергенция на Полша за 2018 г.

               Препоръка за

               ПРЕПОРЪКА НА СЪВЕТА

               относно Националната програма за реформи на Полша за 2018 г.

                  и съдържаща становище на Съвета относно програмата за конвергенция на Полша за 2018 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 5, параграф 2 и член 9, параграф 2 от него,

               като взе предвид препоръката на Европейската комисия
                  2
               ,

               като взе предвид резолюциите на Европейския парламент
                  3
               ,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 22 ноември 2017 г. Комисията прие годишния обзор на растежа, с което постави началото на европейския семестър за координация на икономическите политики за 2018 г. Тя взе предвид Европейския стълб на социалните права, провъзгласен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 22 март 2018 г. Въз основа на Регламент (ЕС) № 1176/2011 на 22 ноември 2017 г. Комисията прие също Доклад за механизма за предупреждение, в който Полша не е посочена като държава членка, за която ще се извърши задълбочен преглед.

               (2)Докладът за Полша за 2018 г.
                  4
                беше публикуван на 7 март 2018 г. В него бе оценен напредъкът на Полша в изпълнението на специфичните за държавата препоръки, приети от Съвета на 11 юли 2017 г., последващите действия във връзка с препоръките, отправени към Полша през предходните години, както и напредъкът на страната по националните ѝ цели по стратегията „Европа 2020“.

               (3)На 26 април 2018 г. Полша представи националната си програма за реформи за 2018 г., както и програмата си за конвергенция за 2018 г. Двете програми бяха оценени едновременно, за да бъдат отчетени взаимовръзките между тях.

               (4)Съответните специфични за всяка държава препоръки бяха взети предвид при програмирането на европейските структурни и инвестиционни фондове за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  5
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на европейските структурни и инвестиционни фондове с доброто икономическо управление
                  6
               .

               (5)Спрямо Полша понастоящем се прилагат предпазните мерки на Пакта за стабилност и растеж. В своята програма за конвергенция за 2018 г. правителството планира постепенно да подобри номиналното салдо — от дефицит в размер на 1,7 % от БВП през 2017 г. до 0,7 % от БВП през 2021 г. Средносрочната бюджетна цел — дефицит от 1,0 % от БВП в структурно изражение, не се очаква да бъде постигната до 2021 г., т.е. през времевия хоризонт на програмата за конвергенция. Преизчисленото структурно салдо
                  7
                показва дефицит от 1,3 % през 2021 г. Според програмата за конвергенция за 2018 г. съотношението на консолидирания държавен дълг към БВП се очаква да намалее от 50,6 % от БВП през 2017 г. до 50,4 % от БВП през 2018 г. и до 46,0 % от БВП до 2021 г. Макроикономическият сценарий в основата на тези бюджетни прогнози е предпазлив за 2018 г. и реалистичен след това.

               (6)На 11 юли 2017 г. Съветът препоръча на Полша да гарантира, че номиналният темп на растеж на нетните първични държавни разходи
                  8
                не надвишава 3,7 % през 2018 г., което съответства на годишна корекция на структурното салдо от 0,5 % от БВП. Същевременно бе констатирано, че в оценката на бюджетните планове и резултати ще трябва надлежно да се вземе предвид целта за постигане на фискална позиция, която допринася както за укрепване на протичащото в момента възстановяване, така и за осигуряване на устойчивостта на публичните финанси. Комисията извърши качествена оценка на стабилността на икономическите условия в Полша, като същевременно надлежно взе предвид предизвикателствата пред нейната устойчивост. На тази основа се стигна до заключението, че няма допълнителни елементи, които трябва да бъдат взети предвид. Според прогнозата на Комисията от пролетта на 2018 г. има риск от значително отклонение от препоръчаната корекция през 2018 г.

               (7)През 2019 г., с оглед на прогнозираната разлика между фактическия и потенциалния БВП от 1,5 % на Полша, номиналният темп на растеж на нетните първични държавни разходи не следва да надвишава 4,2 % в съответствие със структурната корекция от 0,6 % от БВП, произтичаща от матрицата с изисквания съгласно Пакта за стабилност и растеж. Въз основа на прогнозата на Комисията от пролетта на 2018 г. има риск от значително отклонение от това изискване през 2019 г. Като цяло Съветът е на мнение, че от 2018 г. следва да бъдат предприето мерки, за да се спазят разпоредбите на Пакта за стабилност и растеж.

               (8)В средносрочен и дългосрочен план Полша ще е изправена пред натиск върху разходите в редица области, по-специално във връзка със застаряването на населението, което изисква нови механизми за оценка на ефикасността и ефективността на публичните разходи и за улесняване на преразпределянето на ресурсите. Във връзка с това правителството започна работа по реформиране на бюджетния процес, по-специално по отношение на средносрочната бюджетна рамка и включването на прегледи на разходите в бюджетния процес. Полша е единствената държава членка без функциониращ напълно независим фискален съвет и без планове за създаването на такъв, макар да разполага със съществуващи независими институции, изпълняващи някои от функциите, които обичайно се изпълняват от фискални съвети. В доклада от 2018 г. се констатира, че Полша не е постигнала напредък в ограничаване на широкото използване на намалени ставки за данък добавена стойност. Въпреки това Министерство на финансите на Полша работи за опростяване на начина, по който ставките се прилагат спрямо стоките и услугите.

               (9)Резултатите на пазара на труда в Полша са силни през последните години и равнищата на заетост продължават да нарастват. Въпреки това участието на някои групи на пазара на труда, особено на жените, нискоквалифицираните и по-възрастните хора, остава ниско в сравнение с други държави членки. Няколко неотдавнашни мерки на политиката доведоха до намаляване на стимулите за работа, особено за жените и по-възрастните хора. Полската система за социална закрила предвижда недостатъчни стимули за започване на работа. Въпреки че детските надбавки намалиха бедността и неравенството, те вече оказват отрицателно отражение върху участието на родителите, предимно на жените, на пазара на труда, тъй като неговият размер и ограничените стимули за компенсиране на работата са отразени в други социални обезщетения. Участието на жените на пазара на труда е възпрепятствано допълнително на пазара на труда — равнището на записването в официални схеми за грижи за децата на възраст под три години все още е сред най-ниските в Съюза. Ограничената подкрепа за лицата, които предоставят дългосрочни грижи, възпрепятства влизането им на пазара на труда. Намаляването на законоустановената пенсионна възраст насърчи някои по-възрастни работници да напуснат пазара на труда. Миграцията от страни извън ЕС допринася за увеличаване на търсенето на работна ръка.

               (10)Допълнителен начин за стимулиране както на участието в работната сила, така и на иновативния капацитет на икономиката е на учениците и възрастните хора да се предоставят подходящи умения и компетентности за подкрепа на заетостта в бързо променящия се пазар на труда. Делът на участието на възрастните в образованието и обучението е много по-ниско от средното за ЕС. Това, в съчетание с някои слабости в цифровите умения, както и на уменията по езикова и математическа грамотност, особено сред възрастните с по-ниско от висшето образование, затруднява тяхната пригодност за заетост. Все още не е ясно до каква степен ще окажат въздействие върху нивото на уменията въведените неотдавна и все още планираните мерки на политиката, като например промените в организацията на общото образование, професионалното образование и висшето образование.

               (11)Полша продължи да предприема мерки за преодоляване на сегментацията на пазара на труда чрез ограничаване на възможността за злоупотреба с временната заетост, увеличаване на вноските за социално осигуряване по някои нестандартни трудови договори и въвеждане на минимално почасово заплащане за някои от тези договори. Броят и делът на постоянните договори нараства от края на 2016 г. Делът на временните договори обаче продължава да е сред най-високите в ЕС. В реформирания кодекс на труда биха могли да бъдат включени някои допълнителни законодателни промени, свързани с двойствеността на пазара на труда. Обхватът на социалната закрила на работниците, които са самостоятелно заети и имат някои нестандартни договори, се очертава като потенциален проблем, особено от гледна точка на адекватността на техните бъдещи пенсии. От 2015 г. насам са въведени някои мерки, за да се подобри обхватът на социалната закрила на самостоятелно заетите лица и на лицата, наети на нетипични договори.

               (12)Средната пенсионна възраст се е увеличила през последните години, което отразява последните реформи, като например отнемане на възможностите за ранно пенсиониране и постепенно увеличаване на законоустановената пенсионна възраст. От решаващо значение за икономическия растеж в средносрочен план и за гарантиране на адекватността и фискалната устойчивост на пенсионната система е средната възраст за пенсиониране да продължи да бъде увеличавана. Въпреки това неотдавнашното намаляване на законоустановената възраст за пенсиониране на 60 години за жените и 65 години за мъжете е стъпка в противоположната посока. За разлика от това пенсионната възраст на мъжете и жените съдии в съдилищата с обща компетентност бе изравнена на 65 години, което е в съответствие с искането на Комисията. Специалната система за социално осигуряване за земеделските производители, които са субсидирани в размер на близо 1 % от БВП, е сред причините за ниската трудова мобилност и скритата безработица в селското стопанство.

               (13)За подобряване на резултатите в областта на здравеопазването в Полша са необходими по-добър достъп до здравно обслужване и увеличаване на неговата ефективност. Неудовлетворените по собствена преценка потребности от медицински грижи са сред най-високите в ЕС, а сроковете за някои интервенции са особено дълги. Броят на болничните легла е сравнително висок, но не е оптимално разпределен географски. Амбулаторните и първичните здравни грижи като цяло са слабо развити, като лекарите имат стимули да прехвърлят изследвания и лечения на специализирани доставчици. Разрешаването на тези проблеми представлява особено предизвикателство, като се има предвид, че нивото на публичното финансиране и броят на лекарите и медицинските сестри в някои специализации в Полша са значително под средното равнище за ЕС. През 2017 г. бяха положени известни усилия за по-ефективно разпространение на ресурсите за здравеопазване, но въздействието на тези мерки все още предстои да се види.

               (14)Увеличаването на капацитета на икономиката за иновации е от решаващо значение, за да се даде възможност на Полша да се изкачи в глобалната верига за създаване на стойност, като по този начин се поддържа потенциалът за подобряване на равнището на живот. Това изисква действия на политиката на много фронтове като постепенен процес от няколко години. Ключови области на политиката включват изграждането на доверие в регулаторната среда, предоставянето на стимули за бизнес разходите за научноизследователска и развойна дейност, укрепването на научната основа, включително чрез реформи на висшето образование, и насърчаването на силен поток на знания и по-тясно сътрудничество между предприятията и научноизследователските институции. Последното включва и осигуряването на благоприятни условия за пазарната реализация на научните изследвания, разработени и подкрепени чрез публично финансиране. Няколко мерки на политиката вече са приложени в тези области, а други такива се планират от правителството.

               (15)Бързият темп на промените в нормативната уредба и ограниченото използване на обществени и социални консултации по редица ключови закони се отразяват на качеството на законодателството и увеличават несигурността за предприятията. Гарантирането на принципите на правовата държава и на независимостта на съдебната система са също от първостепенно значение в този контекст. Комисията стигна до заключението, че приетите промени в съдебната система представляват явен риск от сериозно нарушение на принципите на правовата държава. Правната сигурност и доверието в качеството и предвидимостта на регулаторните, данъчните и другите политики, както и в институциите, са важни фактори, които могат да дадат възможност за ускоряване на темпа на инвестициите. Твърди предварителни и последващи оценки на въздействието и добре проектирани и изпълнени социални и обществени консултации може да спомогнат за подобряване на качеството на законодателството, за ограничаване на необходимостта от последващи изменения и по този начин да се повиши предвидимостта на регулаторната среда. Това може да помогне също така да се ограничат евентуалните отрицателни странични ефекти на новите закони в краткосрочен план, като например временното увеличение на административната тежест, произтичащо от изменение на данъчните разпоредби.

               (16)Пътната мрежа се развива бързо благодарение на финансирането от ЕС, но процентът на загиналите по пътищата все още е сред най-високите в ЕС. От друга страна, градовете са изправени пред растящи предизвикателства, свързани с мобилността, като например задръстванията и замърсяването на въздуха в резултат на нарастващия пътнически автомобилен парк и на големия дял на старите автомобили. Настоящите стимули за използването на колективни, активни видове транспорт с ниски емисии не са достатъчни за справяне с тези предизвикателства. Пред изпълнението на съфинансираните от ЕС железопътни проекти продължават да стоят сериозни пречки, главно поради ограничения капацитет на строителния сектор и институционалната слабост на управителя на железопътната инфраструктура. Все още е налице липса на стратегически размисъл за дългосрочното развитие на транспортните мрежи във всички видове транспорт за периода след 2023 г., когато съответните им роли ще бъдат ясно установени и отнесени.

               (17)В рамките на европейския семестър за 2018 г. Комисията направи цялостен анализ на икономическата политика на Полша, който беше публикуван в доклада за страната за 2018 г. Тя извърши и оценка на програмата за конвергенция за 2018 г., на националната програма за реформи за 2018 г. и на последващите мерки, свързани с препоръките, отправени към Полша през предходните години. Комисията взе предвид не само тяхното значение за провеждането на устойчива бюджетна и социално-икономическа политика в Полша, но и тяхното съответствие с правилата и насоките на Съюза, предвид необходимостта от засилване на цялостното икономическо управление на Съюза чрез принос на равнището на Съюза към бъдещите национални решения.

               (18)С оглед на тази оценка Съветът разгледа програмата за конвергенция за 2018 г., като становището му
                  9
                е изразено по-специално в препоръка 1 по-долу,

               ПРЕПОРЪЧВА на Полша да предприеме следните действия през периода 2018—2019 г.:

               1.Да гарантира, че номиналният темп на растеж на нетните първични държавни разходи не надвишава 4,2 % през 2019 г., което съответства на годишна корекция на структурното салдо от 0,6 % от БВП. Да предприеме стъпки за подобряване на ефикасността на публичните разходи, включително чрез подобряване на бюджетния процес.

               2.Да предприеме мерки за увеличаване на участието на пазара на труда, включително чрез подобряване на достъпа до грижи за деца и чрез насърчаване на съответстващи на пазара на труда умения, по-специално посредством ученето за възрастни, както и да премахне оставащите пречки за по-постоянните форми на заетост. Да гарантира устойчивостта и адекватността на пенсионната система чрез предприемане на мерки за увеличаване на реалната възраст на пенсиониране и започване на реформа на преференциалните пенсионни схеми.

               3.Да укрепи капацитета за иновации на икономиката, включително чрез подпомагане на по-тясното сътрудничество между предприятията и научноизследователските институции. Да подобри регулаторната среда, по-специално чрез осигуряване на ефективни обществени и социални консултации в законодателния процес.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        СОМ(2018) 420 final.

                     (3)

                        P8_TA(2018)0077 и P8_TA(2018)0078.

                     (4)

                        Работен документ на службите на Комисията SWD (2018) 219 final.

                     (5)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (OB L 347, 20.12.2013 г., стр. 320).

                     (6)

                        СОМ(2014) 494 final.

                     (7)

                        Салдо, коригирано спрямо фазата на икономическия цикъл и без отчитане на еднократните и временните мерки, преизчислено от службите на Комисията с помощта на общоприетата методология.

                     (8)

                        Нетните първични държавни разходи се състоят от общите държавни разходи без лихвените разходи, разходите по програми на Съюза, които изцяло се покриват от приходи от средства на Съюза, и недискреционните промени в разходите за обезщетения при безработица. Брутото образуване на основен капитал, финансирано от държавата, се разсрочва през 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

                     (9)

                        Съгласно член 5, параграф 2 от Регламент (ЕО) № 1466/97 на Съвета.


               ЕВРОПЕЙСКА КОМИСИЯ
            Брюксел, 23.5.2018
            COM(2018) 432 final
            Препоръка за
            РЕШЕНИЕ НА СЪВЕТА
            с което се констатира, че Румъния не е предприела ефективни действия в отговор на препоръката на Съвета от 5 декември 2017 г.
            {SWD(2018) 366 final}

               Препоръка за

               РЕШЕНИЕ НА СЪВЕТА

               с което се констатира, че Румъния не е предприела ефективни действия в отговор на препоръката на Съвета от 5 декември 2017 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Регламент (ЕО) № 1466/97 на Съвета
                  1
               , и по-специално член 10, параграф 2, алинея 4 от него,

               като взе предвид препоръката на Европейската комисия,

               като има предвид, че:

               (1)На 16 юни 2017 г. Съветът реши, в съответствие с член 121, параграф 4 от Договора за функционирането на Европейския съюз („ДФЕС“), че съществува значително отклонение от плана за корекции за постигане на средносрочната бюджетна цел в Румъния. С оглед на установено значително отклонение на 16 юни 2017 г. Съветът отправи препоръка
                  2
                за това Румъния да предприеме необходимите мерки, за да гарантира, че номиналният темп на растеж на нетните първични държавни разходи
                  3
                не надвишава 3,3 % през 2017 г., което съответства на годишна корекция на структурното салдо в размер на 0,5 % от БВП.

               (2)На 5 декември 2017 г. Съветът заключи
                  4
               , че Румъния не е предприела ефективни действия в отговор на препоръката на Съвета на 16 юни 2017 г. Въз основа на това на 5 декември 2017 г. Съветът издаде преразгледана препоръка
                  5
                за това Румъния да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2018 г., което съответства на годишна корекция на структурното салдо в размер на 0,8 % от БВП. Той също така препоръча на Румъния да използва всички извънредни приходи за намаляване на своя дефицит, а мерките за бюджетна консолидация следва да гарантират трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 април 2018 г., в който Румъния да докладва относно действията, предприети в отговор на тази препоръка.

               (3)На 10 и 11 април 2018 г. Комисията проведе мисия за засилено наблюдение в Румъния с цел да извърши мониторинг на място съгласно член 11, параграф 2 от Регламент (ЕО) № 1466/97 на Съвета. След като изпрати предварителните си заключения на румънските органи за коментар, Комисията докладва констатациите си на Съвета на [23] май 2018 г. Впоследствие тези заключения бяха оповестени публично. В доклада на Комисията се установява, че румънските органи не възнамеряват да предприемат действия по препоръката на Съвета от 5 декември 2017 г. Органите потвърдиха по време на мисията, че тяхната цел за 2018 г. остава цел за номиналния дефицит малко по-нисък от 3 % от БВП. Като се има предвид положителната и нарастваща разлика между фактическия и потенциалния БВП, това означава допълнително влошаване на съответния структурен дефицит, в разрез с препоръката на Съвета, и отразява ясна експанзивна фискална политика.

               (4)На 20 април 2018 г., след крайния срок, определен от Съвета, румънските органи предоставиха доклад за предприетите действия в отговор на препоръката на Съвета от 5 декември 2017 г. В доклада органите потвърдиха, че тяхната цел за 2018 г. остава цел за номиналния дефицит малко по-нисък от 3 % от БВП. Фискалното въздействие от докладваните мерки далеч не съответства на изискването в препоръката на Съвета.

               (5)Въз основа на прогнозата на Комисията от пролетта на 2018 г. ръстът на нетните първични държавни разходи ще възлиза на 10,8 %, което е значително над целевия показател за разходите от 3,3 %. Структурното салдо се очаква да се влоши с 0,5 % от БВП през 2018 г., достигайки дефицит от 3,8 % от БВП. Това е в противоречие с препоръчаното подобрение на структурното салдо от 0,8 % от БВП за 2017 г. Следователно, и двата стълба сочат отклонение от препоръчаната корекция с голяма разлика. Целевият показател за разходите сочи, че е налице отклонение от 2,4 % от БВП. Структурното салдо потвърждава това тълкуване, като показва леко по-ниско отклонение от 1,8 % от БВП. Размерът на отклонението на структурното салдо е отрицателно повлиян от по-високата прогноза за потенциалния ръст на БВП в сравнение със средносрочната средна стойност, залегнала в целевия показател за разходите. Като се има предвид това, общата оценка потвърждава отклонението от препоръчаната корекция с голяма разлика.

               (6)Влошаването в сравнение с 2017 г. се дължи до голяма степен на увеличението на разходите за възнагражденията на държавните служители, въведено през лятото на 2017 г. и влязло в сила през януари 2018 г. След прогнозата на Комисията от есента на 2017 г., която бе в основата на препоръката на Съвета от 5 декември 2017 г., органите частично върнаха проведената в миналото цялостната реформа на пенсионната система, като намалиха дела на социалноосигурителните вноски, прехвърляни към втория пенсионен стълб от 2018 г. Това намаление се очаква да има и краткосрочен положителен ефект върху държавните приходи и следователно върху салдото на консолидирания държавен бюджет. Тази печалба за бюджета ще изчезне обаче в дългосрочен план, тъй като социалноосигурителните вноски, отклонени от втория стълб, ще бъдат придружени от задължение за плащане на пенсии за старост в бъдеще.

               (7)Това води до заключението, че действията, предприети от Румъния в отговор на препоръката на Съвета от 5 декември 2017 г., са недостатъчни. Фискалната корекция е по-малка от годишната структурна корекция от 0,8 % от БВП за 2018 г., което съответства на номинален темп на растеж на нетните първични държавни разходи, който не надвишава 3,3 % през 2018 г.,

               ПРИЕ НАСТОЯЩОТО РЕШЕНИЕ:

               Член 1

               Румъния не е предприела ефективни действия в отговор на препоръката на Съвета на 5 декември 2017 г.

               Член 2

               Адресат на настоящото решение е Румъния.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        ОВ C 216, 6.7.2017 г., стр. 1.

                     (3)

                        Нетните първични държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

                     (4)

                        ОВ L 340, 20.12.2017 г., стр. 49.

                     (5)

                        ОВ C 439, 20.12.2017 г., стр. 1.


               ЕВРОПЕЙСКА КОМИСИЯ
            Брюксел, 6.6.2018
            COM(2018) 332 final
            Препоръка за
            РЕШЕНИЕ НА СЪВЕТА
            за разрешаване на започването на преговори за сключване на споразумение със Съединените американски щати относно вноса на висококачествено месо от говеда, при чието отглеждане не са били използвани определени хормони за стимулиране на растежа

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Настоящата инициатива има за цел да измени текущите договорености със САЩ по отношение на вноса на говеждо месо без хормони. Тя няма за цел да засегне по никакъв начин забраната на ЕС върху третираното с хормони говеждо месо като такова.

               През декември 2016 г. Съединените щати предприеха стъпки за повторно въвеждане на увеличени мита за някои продукти от ЕС след изразените опасения от сектора за производство на говеждо месо в САЩ, че Европейският съюз може би нарушава сключения на 21 октомври 2013 г. преработен Меморандум за разбирателство със Съединените американски щати относно вноса на месо от говеда, при чието отглеждане не са били използвани определени хормони за стимулиране на растежа, и относно увеличените мита, прилагани от Съединените щати спрямо определени продукти от Европейския съюз
                  1
                („преработеният МР“). Преработеният МР беше сключен между Европейския съюз и Съединените американски щати след производство за уреждане в рамките на СТО на спора DS26 ЕО — Мерки относно месото и месните продукти (Хормони) — и беше съобщен на Органа за уреждане на спорове на СТО на 14 април 2014 г. като взаимно съгласувано решение за изпълнение на доклада от производството за уреждане на спора.

               Съгласно първоначалния МР и преработения му текст ЕС откри годишна тарифна квота за висококачествено говеждо месо
                  2
               .

               След откриването от Съединените щати на процедурата за повторно въвеждане на увеличени мита за някои продукти от ЕС през декември 2016 г., страните проведоха консултации относно действието на преработения МР съгласно посоченото в член IV от нето.

               С препоръката се търси разрешение за договаряне на споразумение със Съединените американски щати, след споменатите консултации, по отношение на действието на тарифната квота за висококачествено говеждо месо и евентуално разпределението ѝ по държави.

               Може да са необходими преговори с други страни доставчици, за да се гарантира, че при всяко договорено разпределение по държави на посочената тарифна квота със Съединените щати се спазват техните съществуващи права в рамките на споразуменията СТО/ГАТТ.

               •Съгласуваност със съществуващите разпоредби в тази област на политиката

               Неприложимо.

               •Съгласуваност с другите политики на Съюза

               Неприложимо.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Член 207 от ДФЕС (обща търговска политика) във връзка с член 218, параграфи 3 и 4.

               •Субсидиарност (при неизключителна компетентност)

               Неприложимо, тъй като Съюзът има изключителна компетентност в областта на общата търговска политика (член 3, параграф 1, буква д) от ДФЕС).

               •Пропорционалност

               Неприложимо.

               •Избор на инструмент

               Сключването на международно споразумение е единственият метод, който гарантира, че подписалите го страни няма да поставят под съмнение на по-късен етап това, което е било договорено.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

               Неприложимо.

               •Консултации със заинтересованите страни

               Пътната карта за инициативата за разрешаване на започването на преговори за сключване на споразумение със Съединените американски щати относно вноса на висококачествено месо от говеда, при чието отглеждане не са били използвани определени хормони за стимулиране на растежа, беше открита за обществена консултация от 27 март до 24 април 2018 г. Бяха представени общо 37 отговора — 24 от граждани на ЕС или от предприятия или професионални организации, 13 от дружества и правителства извън ЕС.

               Дванадесет мнения бяха от граждани на ЕС (Белгия, Германия, Гърция, Италия, Испания и Швеция), като в тях се изразяваше подкрепа за зачитащо околната среда селско стопанство, за хуманно отношение към животните и здравословни продукти, и се изтъкваше колко е важно да се произвежда месо без хормони и антибиотици. В някои мнения се твърдеше, че консумацията на месо следва да се намали.

               Четири мнения бяха от малки и средни предприятия в ЕС (Гърция, Италия и Обединеното кралство) — с тях или се изразяваше подкрепа за инициативата на ЕС, или се отправяха искания да се преразгледа и системата за управление, а в друго мнение се призоваваше за подход на изчакване. В едно от мненията се предлага да се проведат консултации с дружествата, занимаващи се с търговия на говеждо месо, и да им се даде време да се адаптират към крайния резултат. В друго мнение се изразява задоволство от настоящите доставки на говеждо месо по квотата.

               Последните осем отговора от ЕС бяха от професионални организации: на равнището на ЕС, Франция, Германия, Италия и Обединеното кралство. В тях се напомня, че хормоните в ЕС са забранени като стимулатори на растежа в животновъдството и че трябва да се поддържат приложимите в ЕС стандарти в областта на безопасността на храните и здравеопазването. В две мнения се подчертава, че при преговорите не следва да се увеличава обемът, разрешен за внос в рамките на квотата. В едно от мненията се отбелязва също, че антибиотиците се използват като заместители на стимулаторите на растеж. В друго мнение се подчертава, че всички споразумения трябва да са в съответствие с правото на СТО. В две мнения се настоява органите на ЕС да подкрепят сектора на говеждото месо в ЕС, а в други две се подчертава значението на намирането на решение със САЩ, за да се избегне търговска война с тежки последици.

               Тринадесет отговора от държави извън ЕС бяха в по-голямата си част от аржентински дружества и професионални организации, застъпващи се за признаването на Аржентина като страна в преговорите. Новозеландска организация в сектора на месото, подкрепяна от правителството си, подчерта, че макар да е малък доставчик в рамките на квотата, този износ е важен за новозеландската икономика и поиска да се проведе консултация с Нова Зеландия. Последните две мнения са от правителствата на Австралия и Уругвай, които настояват да участват в преговорите съгласно правото на СТО.

               •Събиране и използване на експертни становища

               Неприложимо.

               •Оценка на въздействието

               Неприложимо.

               •Пригодност и опростяване на законодателството

               Неприложимо

               •Основни права

               Неприложимо.

               4.ОТРАЖЕНИЕ ВЪРХУ БЮДЖЕТА

               Няма.

               Препоръка за

               РЕШЕНИЕ НА СЪВЕТА

               за разрешаване на започването на преговори за сключване на споразумение със Съединените американски щати относно вноса на висококачествено месо от говеда, при чието отглеждане не са били използвани определени хормони за стимулиране на растежа

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207 и член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)На 21 октомври 2013 г. Европейският съюз сключи преработен Меморандум за разбирателство със Съединените американски щати относно вноса на месо от говеда, при чието отглеждане не са били използвани определени хормони за стимулиране на растежа, и относно увеличените мита, прилагани от Съединените щати спрямо определени продукти от Европейския съюз
                  3
                („преработеният МР“).

               (2)Преработеният МР беше сключен след производство за уреждане в рамките на СТО на спора DS26 ЕО — Мерки относно месото и месните продукти (Хормони) — и беше съобщен на Органа за уреждане на спорове на СТО на 14 април 2014 г.

               (3)Съгласно първоначалния МР и преработения му текст ЕС откри годишна тарифна квота за висококачествено говеждо месо
                  4
               .

               (4)Европейският съюз и Съединените американски щати проведоха консултации относно действието на преработения МР съгласно предвиденото в член IV от него.

               (5)Поради това Комисията следва да бъде упълномощена да започне преговори със Съединените американски щати относно действието, включително разпределението по държави, на тарифната квота, открита съгласно преработения МР. Комисията следва също да се стреми да получи съгласието на други значими страни доставчици по отношение на разпределението по държави на посочената тарифна квота, в съответствие с приложимите правила на СТО, доколкото е необходимо,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да започне преговори от името на Европейския съюз със Съединените американски щати относно действието на тарифната квота, открита съгласно сключения на 21 октомври 2013 г. преработен Меморандум за разбирателство със Съединените американски щати относно вноса на месо от говеда, при чието отглеждане не са били използвани определени хормони за стимулиране на растежа, и относно увеличените мита, прилагани от Съединените щати спрямо определени продукти от Европейския съюз, включително разпределението по държави на посочената тарифна квота. Комисията се упълномощава също да започне преговори от името на Европейския съюз с други значими страни доставчици, за да се опита да получи тяхното съгласие по отношение на разпределението по държави на посочената тарифна квота, в съответствие с приложимите правила на СТО, доколкото е необходимо.

               Член 2

               Преговорите се водят въз основа на указанията за водене на преговори на Съвета, които се съдържат в приложението.

               Член 3

               Комисията води преговорите в съответствие с правилата на СТО и в консултация с [наименование на специалния комитет — добавя се от Съвета].

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 27, 30.1.2014 г., стр. 2.

                     (2)

                        ОВ L 148, 8.6.2012 г., стр. 9.

                     (3)

                        ОВ L 27, 30.1.2014 г., стр. 2.

                     (4)

                        ОВ L 148, 8.6.2012 г., стр. 9.

    ---documentbreak---

               ЕВРОПЕЙСКА КОМИСИЯ
            Брюксел, 6.6.2018
            COM(2018) 332 final
            ПРИЛОЖЕНИЕ
            към
            Препоръка заРЕШЕНИЕ НА СЪВЕТА
            за разрешаване на започването на преговори за сключване на споразумение със Съединените американски щати относно вноса на висококачествено месо от говеда, при чието отглеждане не са били използвани определени хормони за стимулиране на растежа

               ПРИЛОЖЕНИЕ

               Указания за водене на преговори

               (1)Комисията следва да започне преговори със Съединените американски щати за сключване на споразумение относно вноса на висококачествено месо от говеда, при чието отглеждане не са били използвани определени хормони за стимулиране на растежа, по-специално относно действието на тарифната квота за висококачествено говеждо месо, определена в член II от сключения на 21 октомври 2013 г. преработен Меморандум за разбирателство.

               (2)За тази цел Комисията може по-специално да предложи на Съединените американски щати специфично разпределение по държави на известен дял от годишната тарифна квота за висококачествено говеждо месо, посочена в член II, параграф 4 от сключения на 21 октомври 2013 г. преработен Меморандум за разбирателство. Комисията няма право да договаря увеличение на годишното количество на тарифната квота за висококачествено говеждо месо (45 000 тона тегло на продукта), определена в член II, параграф 4 от сключения на 21 октомври 2013 г. преработен Меморандум за разбирателство.

               (3)При споразумение със Съединените американски щати и по-специално при всяко специфично разпределение по държави на количества в рамките на тарифната квота за висококачествено говеждо месо, посочена в член II, параграф 4 от преработения Меморандум за разбирателство, следва да се спазват съответните правила на СТО по въпроса, включително правилата, отнасящи се до правата по СТО/ГАТТ на другите страни доставчици, използващи посочената тарифна квота.

               (4)Комисията следва да се стреми да получи съгласието на другите значими страни доставчици по отношение на разпределението по държави на посочената тарифна квота, в съответствие с приложимите правила на СТО, доколкото е необходимо.

               (5)Комисията следва да докладва на Съвета за резултата от преговорите, а при необходимост — и за всеки проблем, който би могъл да възникне в хода на преговорите.


               ЕВРОПЕЙСКА КОМИСИЯ
            Брюксел, 21.11.2018
            COM(2018) 759 final
            Препоръка за
            ПРЕПОРЪКА НА СЪВЕТА
            относно икономическата политика на еврозоната
            {SWD(2018) 467 final}

               Препоръка за

               ПРЕПОРЪКА НА СЪВЕТА

               относно икономическата политика на еврозоната

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 136 във връзка с член 121, параграф 2 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 5, параграф 2 от него,

               като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси
                  2
               , и по-специално член 6, параграф 1 от него,

               като взе предвид препоръката на Европейската комисия,

               като взе предвид заключенията на Европейския съвет,

               като взе предвид становището на Икономическия и финансов комитет,

               като взе предвид становището на Комитета за икономическа политика,

               като има предвид, че:

               (1)Еврозоната навлиза в шестата си година на непрекъснат икономически растеж и отрицателната разлика между фактическия и потенциалния БВП намалява, но рисковете за перспективите се увеличават и се очаква по-умерен растеж. Потенциалният растеж продължава да е значително под равнищата отпреди кризата и все още са налице различия между държавите членки в резултат на сериозните разлики по отношение на икономическата устойчивост. Растежът на реалните заплати все още е умерен и изостава от промените в производителността. Растежът на номиналните заплати и същинската инфлация започват да се увеличават с продължителния растеж на заетостта, но въпреки това в някои държави членки продължават да се наблюдават недостатъчно използване на работната ръка и високо равнище на безработицата. Макар че различията между държавите продължават да бъдат сериозни в областта на външните разходи, през последните пет години еврозоната регистрира голям излишък по текущата сметка, свързан с динамиката на износа от еврозоната и повишената конкурентоспособност. Държавите членки, които в продължение на дълъг период от време регистрират големи външни дефицити, все още имат големи отрицателни нетни международни инвестиционни позиции, които представляват уязвимост, тъй като обикновено те са съчетани с голям частен или държавен дълг. Подходящият темп за намаляване на задлъжнялостта, добрите условия за растежа и инфлацията, както и трайните реформи за увеличаване на производителността са от съществено значение за успешното балансиране на икономиката на еврозоната
                  3
               . Благоприятната динамика на търсенето също е важна, а държавите с голям излишък ще допринесат за балансирането на икономиката чрез укрепване на условията за подпомагане на растежа на заплатите, както и на публичните и частните инвестиции.

               (2)Увеличаването на потенциала за дългосрочен растеж и преодоляването на националните и регионалните различия изискват допълнително нарастване на участието на пазара на труда, структурни реформи, засилващи растежа, и инвестиции в материални и нематериални активи за повишаване на производителността и иновациите, по-специално в тези държави членки, в които те са отчетливо по-ниски в сравнение със средното равнище за еврозоната. Това е важно за засилване на икономическото, социалното и териториалното сближаване в еврозоната.

               (3)Последователността и балансът на съчетанието от макроикономически политики на еврозоната, в това число паричните, фискалните и структурните политики, са от решаващо значение, за да се гарантира стабилен и устойчив икономически растеж. През последните години Европейската централна банка прибягна до неконвенционални инструменти на паричната политика с цел да сведе обратно инфлацията до нейната цел в средносрочен план, като същевременно оказваше подкрепа за растежа и създаването на работни места. В контекста на постепенното нормализиране на паричната политика са необходими подходящо диференцирани фискални политики и акцент върху структурните реформи, за да продължи подкрепата за растежа в краткосрочен и дългосрочен план.

               (4)За засилването на фискалната устойчивост на еврозоната и нейните държави членки се изискват диференцирани национални политики при пълно зачитане на Пакта за стабилност и растеж и отчитане на фискалното пространство. Координацията на националните фискални политики в съответствие с общите фискални правила е от съществено значение за правилното функциониране на Икономическия и паричен съюз (ИПС). Общите фискални правила имат за цел да осигурят устойчивостта на дълга на национално равнище и същевременно да предоставят възможност за макроикономическо стабилизиране. Фискалната позиция на еврозоната в периода 2015—2018 г. остава предимно неутрална, като на базата на прогнозата на Комисията се предвижда през 2019 г. да стане леко експанзионистична, въпреки че производството надхвърля потенциала. Възстановяването на фискалния резерв е особено важно в държавите членки, които все още са с високи равнища на публичния дълг. По този начин ще се намали уязвимостта им по отношение на сътресения и ще се даде възможност за пълноценното функциониране на автоматичните стабилизатори при следващия икономически спад. Увеличаването на публичните инвестиции, по-специално в държавите членки с фискално пространство, ще подпомогне растежа и балансирането на икономиката.

               (5)Фискалните структурни реформи продължават да бъдат от ключово значение за подобряването на фискалната устойчивост и укрепването на потенциала за икономически растеж. Безпроблемно функциониращите национални фискални рамки, доброто управление на прегледите на разходите и ефективните и прозрачните обществени поръчки могат да подобрят ефикасността и ефективността на публичните разходи, както и надеждността на фискалните политики. Подобряването на състава на националните бюджети както по отношение на приходите, така и по отношение на разходите, включително чрез пренасочване на ресурси към инвестициите, ще увеличи въздействието на публичните бюджети върху растежа и ще повиши производителността в дългосрочен план. Опростяването и модернизирането на данъчните системи и борбата с данъчните измами, отклонението от данъчно облагане и избягването на данъци чрез предприемането на мерки срещу агресивното данъчно планиране са от съществено значение за това данъчните системи да станат по-ефикасни и по-справедливи. Гаранцията, че данъчните системи подкрепят задълбочаването на единния пазар и насърчават конкуренцията между предприятията, е ключов фактор за подобряване на бизнес средата в еврозоната и нейната устойчивост, както и в икономиките на държавите членки. В това отношение полезна ще бъде общата консолидирана основа за облагане с корпоративен данък.

               (6)Структурните и институционалните особености на пазарите на труда и на продуктовите пазари, както и добре функциониращите публични администрации са важни за устойчивостта на държавите членки от еврозоната. Устойчивите икономически структури предотвратяват сътресения, които биха имали значителни и трайни въздействия върху доходите и предлагането на работна ръка. Това може да улесни прилагането на паричната политика и да ограничи различията, като по този начин се създадат условия за устойчив и приобщаващ растеж. По-доброто координиране и изпълнение на структурните реформи, по-специално на тези, които са предвидени в специфичните за всяка държава препоръки, може да предизвика разпространение на положителни ефекти между държавите членки и да засили положителните последици в рамките на еврозоната. Реформите, които водят до засилване на конкуренцията на продуктовите пазари, до стимулиране на ефикасното използване на ресурсите и до подобряване на бизнес средата и качеството на институциите, включително ефективната съдебна система, подпомагат устойчивостта на икономиката в еврозоната и в държавите членки. Единният пазар все още разполага със значителен неизползван потенциал и е необходим напредък за задълбочаването му, особено по отношение на финансовите услуги, цифровите технологии, енергетиката и транспорта, като се гарантира своевременното въвеждане и по-доброто прилагане на законодателството.

               (7)Европейският стълб на социалните права определя двадесет принципа за насърчаване на равните възможности и достъпа до пазара на труда, справедливите условия на труд и социалната закрила и социалното приобщаване. Реформите, които поощряват участието на пазара на труда, подпомагат преминаването от едно работно място на друго и намаляват разпокъсаността, могат да стимулират растежа, подобряването на икономическата устойчивост и автоматичното стабилизиране, намаляването на неравенствата и също така могат да спомогнат за посрещане на предизвикателствата на променящата се икономика. Индивидуализираната подкрепа при търсене на работа, обучението и преквалификацията могат да доведат до ефективното и своевременно активиране. Достъпът до висококачествено образование и обучение е от основно значение и изисква подходящи инвестиции в човешки капитал и умения, по-специално за нискоквалифицираните лица. Подобни реформи и инвестиции подобряват пригодността за заетост, иновациите, производителността и заплатите в средносрочен и дългосрочен план, като същевременно увеличават устойчивостта на еврозоната и насърчават социалното приобщаване и мобилността в рамките на държавите членки и в цялата еврозона. Данъчната тежест в еврозоната е относително висока и е ориентирана към труда; изместването ѝ от него към данъчни основи, които са по-малко неблагоприятни за растежа, като например облагането на недвижимата собственост, данъците върху потреблението или екологичните данъци, би могло да подобри търсенето и предлагането на работна ръка. Законодателството в областта на защитата на заетостта трябва да предвижда справедливи и достойни условия на труд за всички работници, особено с оглед на възникващите нови форми на заетост и новите видове договори, които са съпроводени от нови възможности, но също и от предизвикателства, свързани със сигурността на работното място и обхвата на социалната закрила. Ефективните и устойчивите системи за социална закрила са от решаващо значение за осигуряването на подходящи доходи и достъп до качествени услуги. Пенсионните реформи и политиките за равновесие между професионалния и личния живот също са от ключово значение за стимулиране на участието на пазара на труда. Ненужните ограничения пред професионалната, секторната и географската мобилност може да възпрепятстват преразпределението в рамките на държавите членки и в цялата еврозона. Участието на социалните партньори в реформите на заетостта и социалната сфера, както и в свързаните с тях икономически реформи e от ключово значение.

               (8)Въпреки че устойчивостта на финансовия сектор в еврозоната се увеличи в периода след кризата, продължават да са налице уязвимости, които трябва да бъдат преодолени. Дългът на частния сектор остава голям, а данъчните системи продължават да се характеризират със склонност към задлъжняване. Същественото повишаване на доходността по държавните облигации застрашава капитала на банките, което поражда опасност от разпространение на отрицателни ефекти в еврозоната. Необходимостта от адаптиране на бизнес моделите на банките, условията на ниски лихвени проценти и увеличаването на конкуренцията от други форми на финансиране продължават да оказват натиск върху рентабилността на банките. Делът на необслужваните кредити от общия размер на заемите спада, като това се случва по-бързо в държавите членки с най-високи равнища на необслужвани кредити. По отношение обаче на дела на необслужваните кредити на национално ниво, който продължава да бъде много над средната стойност за еврозоната, се изискват допълнителни постоянни усилия. През март 2018 г. Комисията представи пакет за намаляване на риска, предназначен за управление на наследените необслужвани кредити и за предотвратяване на бъдещото им натрупване, като той трябва да бъде напълно приет от Парламента и от Съвета. От съществено значение за завършването на банковия съюз продължава да бъде приемането до края на 2018 г. на пакета за банковия сектор от ноември 2016 г., който допълнително намалява рисковете чрез прилагането на договорените на международно равнище норми по отношение на капиталовите буфери и ликвидността на банките. След сериозни нарушения на правилата за борба с изпирането на пари Комисията предложи да се укрепи Европейският банков орган и сътрудничеството по отношение на надзора за увеличаване на спазването на регулаторната рамка в тази област. Постигнат е съществен напредък в изграждането на банковия съюз, но той все още не е завършен. Липсата на обща схема за застраховане на депозитите и на общ механизъм за подкрепа за Единния фонд за преструктуриране възпрепятства способността на банковия съюз да прекъсне връзката между банките и държавите.

               (9)С цел укрепване на структурата на ИПС е необходимо приоритетно да бъдат завършени банковият съюз и съюзът на капиталовите пазари, но също и действия по всички елементи на пътната карта на Комисията за ИПС за периода до 2024 г. Вземайки под внимание общата парична политика и децентрализираната фискална политика, е необходимо повече поделяне на рисковете, като се има предвид постигнатият напредък по отношение на намаляването на рисковете. През декември 2017 г. и май 2018 г. Комисията публикува набор от предложения за определяне на по-нататъшните стъпки към завършването на ИПС, включително Европейски механизъм за стабилизиране на инвестициите и Програма за подкрепа на реформите (предложени в рамките на многогодишната финансова рамка). Предложенията се основават на документа за размисъл от май 2017 г. относно задълбочаването на ИПС и на доклада на петимата председатели от юни 2015 г. В съответствие със споразумението между финансовите министри от еврозоната през юни 2018 г. ще бъдат взети политически решения и предприети конкретни стъпки по отношение на банковия съюз, включително начални политически преговори относно европейската схема за застраховане на депозитите и относно по-нататъшното укрепване на Европейския механизъм за стабилност, като лидерите постигнаха съгласие, че именно чрез него трябва да се осигури механизмът за подкрепа за Единния фонд за преструктуриране. Всички тези реформи ще допринесат за засилване на международната роля на еврото, като я направят по-съизмерима с глобалната икономическа и финансова значимост на еврозоната. Важно е те да бъдат обсъдени по открит и прозрачен начин спрямо държавите членки извън еврозоната.

               (10)С Комитета по заетостта и Комитета за социална закрила беше проведена консултация относно аспектите на настоящата препоръка, свързани със заетостта и социалните въпроси,

               ПРЕПОРЪЧВА на държавите членки от еврозоната да предприемат, заедно и поотделно в рамките на Еврогрупата, следните действия за периода 2019—2020 г.:

               1. Да задълбочат единния пазар, да подобрят бизнес средата и да се стремят към реформи на пазарите на продукти и услуги, които да засилят устойчивостта. Да намалят външния дълг и да провеждат реформи за повишаване на продуктивността в държавите членки от еврозоната с дефицити по текущата сметка, да укрепят условията за подпомагане на растежа на заплатите при пълно зачитане на ролята на социалните партньори и да предприемат мерки за насърчаване на инвестициите в държавите членки от еврозоната с големи излишъци по текущата сметка.

               2. Да възстановят фискалния резерв в държавите от еврозоната с високи равнища на публичния дълг, да подпомогнат публичните и частните инвестиции и да подобрят качеството и състава на публичните финанси във всички държави.

               3. Да изместят данъчната тежест от труда и да укрепят образователните системи и инвестициите в умения, както и да повишат ефективността на активните политики на пазара на труда, които подпомагат преминаването от едно работно място на друго. Да се справят с разпокъсаността на пазара на труда и да гарантират подходящи системи за социална закрила в рамките на еврозоната.

               4. Да приведат в действие механизма за подкрепа за Единния фонд за преструктуриране, да създадат европейска схема за застраховане на депозитите и да укрепят европейската регулаторна и надзорна рамка. Да насърчават системното намаляване на задлъжнялостта там, където са налице високи равнища на частния дълг. Бързо да намалят количеството на необслужваните кредити в еврозоната и да предотвратят натрупването им, включително чрез премахване на преференциалното данъчно третиране на дълга в данъчното облагане.

               5. Да осъществят бърз напредък по завършването на Икономическия и паричен съюз с перспективата да бъде утвърдена международната роля на еврото, като бъдат взети под внимание предложенията на Комисията, включително тези, свързани с финансовия сектор, както и Програмата за подкрепа на реформите и Европейския механизъм за стабилизиране на инвестициите, предложени в многогодишната финансова рамка за периода 2021—2027 г.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        ОВ L 306, 23.11.2011 г., стр. 25.

                     (3)

                        Европейска комисия (2018 г.), Доклад за механизма за предупреждение за 2019 г.


               ЕВРОПЕЙСКА КОМИСИЯ
            Брюксел,8.1.2018
            COM(2018) 1 final
            Препоръка за
            РЕШЕНИЕ НА СЪВЕТА
            за упълномощаване на Комисията да започне преговори от името на Европейския съюз за сключване на протокол за прилагане на Споразумението за партньорство в областта на рибарството с Кралство Мароко
            {SWD(2018) 1 final}{SWD(2018) 2 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Комисията предлага да се проведат преговори за нов протокол за изпълнение на Споразумението за партньорство в областта на рибарството с Кралство Мароко, който да отговаря на нуждите на флота на Съюза и да е в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. по съобщението на Комисията относно външното измерение на общата политика в областта на рибарството (ОПОР).

               •Съгласуваност с действащите разпоредби в тази област на политиката

               Настоящото споразумение за партньорство в областта на рибарството между Европейския съюз и Кралство Мароко влезе в сила на 28 февруари 2007 г.
                  1
                Споразумението беше приложено чрез два последователни протокола, които позволяваха на кораби на Съюза, извършващи риболов на пелагични и дънни видове, достъп до риболовната зона на Мароко до 14 декември 2011 г., когато изтече вторият протокол за изпълнение в резултат на несъгласието на Парламента за сключването му. ЕП постави под въпрос устойчивостта, икономическата ефективност и международната законосъобразност на предлагания инструмент. През 2014 г. беше сключен трети протокол
                  2
               , който взе предвид изразената от ЕП загриженост, и който изтича на 14 юли 2018 г.

               Мароканските риболовни зони, разположени в близост до ЕС и богати на рибни запаси, представляват съществена риболовна зона както за традиционния непромишлен риболов от Испания и Португалия, така и за промишлените флотове от по-отдалечени държави членки. Тези риболовни зони включват води както под суверенитета, така и под юрисдикцията на Мароко, т.е. също така водите край Западна Сахара, които de facto се управляват от Мароко (в настоящия протокол са включени конкретни механизми за докладване с цел да се докажат социално-икономическите ползи за местното население).

               Като цяло споразумението за партньорство в областта на рибарството с Мароко позволява на кораби от 11 държави членки да извършват риболовни операции в шест различни категории, които обхващат дребни пелагични видове, дънни видове и далекомигриращи видове. Мароканската риболовна зона представлява северната граница на зоната на разпространение на малки пелагични запаси „C“, която се простира върху водите на Мавритания, Сенегал и Гвинея Бисау, включени в мрежата от двустранни споразумения за партньорство в областта на устойчивото рибарство (СПОУР).

               СПОУР допринасят за утвърждаването в международен аспект на целите на ОПОР, като гарантират, че риболовните дейности на Съюза извън неговите води се основават на същите принципи и стандарти като принципите и стандартите, прилагани съгласно правото на Съюза. Освен това чрез СПОУР се укрепва позицията на Европейския съюз в международните и регионалните риболовни организации, по-специално в Международната комисия за опазване на рибата тон в Атлантическия океан (ICCAT). Същевременно СПОУР се основават на най-добрите налични научни становища и спомагат да се подобри изпълнението на международните мерки, включително за борба срещу незаконния, недеклариран и нерегулиран риболов.

               Ще бъде отделено особено внимание на изпълнението и прилагането на финансовата компенсация, предоставена на Мароко в подкрепа на устойчивото управление на рибарството, по-специално предвид препоръките от Специалния доклад на Сметната палата № 11 от 2015 г. относно СПОУР.

               •Съгласуваност с други политики на Съюза

               Договарянето на протокол в областта на рибарството с Кралство Мароко е в съответствие с външната дейност на ЕС спрямо съседните страни, както и с целите на Съюза по отношение на зачитането на демократичните принципи и правата на човека.

               Преговорите ще се водят в постоянна консултация с всички заинтересовани служби на Комисията, Европейската служба за външна дейност (ЕСВД) и с подкрепата на съответната делегация на ЕС.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Правното основание за решението се съдържа в част пета — „Външна дейност на Съюза“, дял V — „Международни споразумения“, член 218 от Договора за функционирането на Европейския съюз, в който се описва процедурата за водене на преговори и сключване на споразумения между ЕС и трети страни.

               •Субсидиарност (при неизключителна компетентност)

               Не е приложимо — изключителна компетентност.

               •Пропорционалност

               Решението е пропорционално на заложената цел.

               •Избор на инструмент

               Инструментът е предвиден по силата на член 218, параграфи 3 и 4 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

               През 2017 г. Комисията извърши последваща/предварителна оценка на възможността за подновяване на протокола в областта на рибарството с Кралство Мароко. Заключенията от оценката са изложени в отделен работен документ на службите на Комисията
                  3
               .

               В доклада за оценка бе направен изводът, че флотовете на ЕС имат траен интерес да продължат риболова в Мароко. Подновяването на протокола ще подпомогне и засиленото наблюдение, контрол и надзор и ще допринесе за по-доброто управление на рибарството в региона. Оценката показва, че подновяването на протокола ще бъде от полза и за Мароко с оглед на значението на финансовото участие съгласно протокола като принос към стратегията „Halieutis“ на Мароко  за развитие на сектора на рибарството. Мароко изрази интерес към започването на преговори с ЕС за подновяването на протокола.

               •Консултации със заинтересованите страни

               Като част от оценката бяха проведени консултации със заинтересованите страни, включително представители на сектора и организации на гражданското общество, по-специално в рамките на Консултативния съвет по далечно плаване.

               •Събиране и използване на експертни становища

               Не е приложимо.

               •Оценка на въздействието

               Не е приложимо.

               •Пригодност и опростяване на законодателството

               Не е приложимо.

               •Основни права

               В указанията за водене на преговори, предложени като приложение към решението, се препоръчва да се разреши започването на преговори, като се включи клауза, която позволява временно да се преустанови действието на протокола в случай на нарушаване на правата на човека и на демократичните принципи.

               4.ОТРАЖЕНИЕ ВЪРХУ БЮДЖЕТА

               Отражението върху бюджета във връзка с новия протокол включва изплащането на финансово участие към Кралство Мароко. Съответните бюджетни средства под формата на бюджетни кредити за поети задължения и бюджетни кредити за плащания трябва да бъдат включвани ежегодно в бюджетния ред за споразуменията за партньорство в областта на устойчивото рибарство  (11 03 01) и трябва също така да съответстват с финансовото програмиране на многогодишната финансова рамка за периода 2014 — 2020 г. Годишните суми за поетите задължения и плащанията са установени в годишната бюджетна процедура, включително в бюджетен ред „Резерви“ по отношение на протоколите, които не са влезли в сила към началото на годината
                  4
               .

               Очаква се преговорите да бъдат приключени преди изтичане на настоящия протокол, т.е. преди 14 юли 2018 г.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

               Очаква се преговорите да започнат в началото на 2018 г.

               •Подробно разяснение на отделните разпоредби на предложението

               Комисията препоръчва следното:

               Съветът да упълномощи Комисията да започне и проведе преговори за сключването на нов протокол към Споразумението за партньорство в областта на рибарството с Кралство Мароко;

               Комисията да бъде определена за преговарящ на ЕС по този въпрос;

               Комисията да води преговорите, като се консултира със специалния комитет, създаден в съответствие с разпоредбите на Договора за функционирането на Европейския съюз;

               Съветът да одобри указанията за водене на преговори, приложени към настоящата препоръка.

               Препоръка за

               РЕШЕНИЕ НА СЪВЕТА

               за упълномощаване на Комисията да започне преговори от името на Европейския съюз за сключване на протокол за прилагане на Споразумението за партньорство в областта на рибарството с Кралство Мароко

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Комисията,

               като има предвид, че следва да се започнат преговори с цел сключване на нов протокол за прилагането на Споразумението за партньорство в областта на рибарството с Кралство Мароко,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да преговаря от името на Европейския съюз с цел подновяване на протокола за прилагане на Споразумението за партньорство в областта на рибарството с Кралство Мароко.

                Член 2

               Преговорите се провеждат в консултация със специалния комитет, определен от Съвета, и в съответствие с указанията за водене на преговори, съдържащи се в приложението.

               Член 3

               Адресат на настоящото решение е Европейската комисия.

               Съставено в Брюксел на […] година.

                     За Съвета

                     Председател

                     (1)

                        ОВ L 78, 17.3.2007 г., стр. 31.

                     (2)

                        OВ L 349, 21.12.2013 г., стр. 1.

                     (3)

                        Evaluation rétrospective et prospective du Protocole à l'accord de partenariat dans le domaine de la pêche durable entre l'Union européenne et le Royaume du Maroc. Окончателен доклад, септември 2017 г. (F&S, Poseidon и Megapesca).

                     (4)

                        Глава 40 (бюджетен ред 40 02 41 — „Резерви“) в съответствие с междуинституционалното споразумение относно многогодишната финансова рамка (2013/C 373/01).

    ---documentbreak---

               ЕВРОПЕЙСКА КОМИСИЯ
            Брюксел,8.1.2018
            COM(2018) 1 final
            ПРИЛОЖЕНИЕ
            към
            Препоръка за
            Решение на Съвета за упълномощаване на Комисията да започне преговори от името на Европейския съюз за сключване на протокол за прилагане на Споразумението за партньорство в областта на рибарството с Кралство Мароко
            {SWD(2018) 1 final}{SWD(2018) 2 final}

               ПРИЛОЖЕНИЕ

               Указания за водене на преговори

               –Целта на преговорите е да се сключи протокол към Споразумението за партньорство в областта на рибарството между Европейския съюз и Кралство Мароко в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията от 13 юли 2011 г. относно външното измерение на общата политика в областта на рибарството.

               –За да насърчи устойчивия и отговорен риболов, както и да допринесе за строгото спазване на международното законодателство, като в същото време гарантира взаимните ползи за ЕС и Кралство Мароко, произтичащи от новия протокол, по време на преговорите Комисията ще се ръководи от следните цели:

               ·да се осигури достъп до водите, попадащи под суверенитета или юрисдикцията на Кралство Мароко по отношение на риболова, т.е. включително водите на юг от 27°40' N, както и необходимите разрешения за кораби от флота на ЕС, извършващи улов на малки пелагични видове, дънни видове и далекомигриращи видове в тези води, като по този начин, наред с другото, се поддържа мрежата от споразумения за партньорство в областта на устойчивото рибарство, с които разполагат операторите от ЕС;

               ·да бъдат взети под внимание най-добрите налични научни становища и съответните планове за управление, приети от съответните регионални организации за управление на рибарството, за да се гарантира екологичната устойчивост на риболовните дейности и да се насърчи управлението на океаните на международно равнище. Риболовните дейности следва да бъдат насочени изключително към наличните ресурси, като се вземе предвид риболовният капацитет на местния флот и същевременно се отдели специално внимание на трансгранично преминаващия или далекомигриращия характер на съответните запаси;

               ·да се осигури подходящ дял от рибните ресурси, който да е изцяло съобразен с интересите на флотовете на ЕС, когато тези ресурси представляват интерес и за флотовете на други държави, както и прилагането на същите технически условия спрямо всички флотове на други държави;

               ·да се гарантира, че достъпът до рибните ресурси се основава на дейността на флота на ЕС в региона с оглед на най-добрите и най-актуални налични научни становища;

               ·да бъде установен диалог за укрепване на секторната политика, за да се насърчи провеждането на отговорна политика в областта на рибарството във връзка с целите за развитие на държавата, по-специално по отношение на управлението на рибарството, борбата с незаконния, недеклариран и нерегулиран риболов, както и контрола, мониторинга и наблюдението на риболовните дейности и предоставянето на научни становища.

               ·да бъде включена клауза относно последиците в случай на нарушаване на правата на човека и на демократичните принципи;

               ·да бъдат включени подходящи механизми, които да гарантират, че Комисията е достатъчно добре информирана и ангажирана в географското разпределение на използването на подпомагането в сектора, получено съгласно протокола, за да може тя да даде разумни гаранции, че протоколът е от полза за населението на несамоуправляващата се територия Западна Сахара;

               ·По-конкретно в протокола следва да се определят:

               ·възможностите за риболов (посочени по категории), които ще бъдат предоставени на корабите на Европейския съюз,

               ·финансовата компенсация и условията за нейното изплащане както и

               ·механизмите за ефективно прилагане на секторната подкрепа и за неговото редовно наблюдение.

               –С цел да се избегне прекъсването на риболовните дейности, в новия протокол следва да се включи клауза за временно прилагане.


               ЕВРОПЕЙСКА КОМИСИЯ
            Брюксел,20.11.2017
            COM(2017) 670 final
            Препоръка за
            РЕШЕНИЕ НА СЪВЕТА
            за упълномощаване на Комисията да започне преговори с Конфедерация Швейцария за сключване на споразумение за определяне на реда и условията за участието на Конфедерация Швейцария в Европейската агенция за ГНСС

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               •Основания и цели на препоръката

               Европейската агенция за ГНСС („Агенцията“) е създадена с Регламент (ЕС) № 912/2010
                  1
               . Възложени са ѝ съществени задачи по сигурността и маркетинга, свързани с европейските програми за ГНСС — „Галилео“ и EGNOS, а Европейската комисия ѝ е поверила и задачи по управление на програмите, свързани с функционирането на програмите.

               В работата на Агенцията може да участват трети държави чрез сключване на международно споразумение между Съюза и съответната държава. Норвегия е първата държава извън ЕС, която вече участва в работата на Агенцията.

               Швейцария е дългогодишен партньор и държава с принос към европейските програми за ГНСС „Галилео“ и EGNOS още от 90-те години на ХХ век посредством членството си в Европейската космическа агенция („ЕКА“). Швейцарската промишленост притежава специфично, а понякога — и изключително по рода си, техническо ноу-хау в някои сектори на технологиите за спътникова навигация. В Швейцария е разположена наземната станция на EGNOS.

               След преформулирането на програмите за ГНСС на ЕС през 2008 г. сътрудничеството в областта на спътниковата навигация между ЕС и Швейцария се основава на Споразумението за сътрудничество между ЕС и неговите държави членки и Швейцария в областта на европейските програми за спътникова навигация, наричано по-долу „Споразумението за сътрудничество по ГНСС“, което е подписано през 2013 г. и се прилага временно от 1 януари 2014 г.
                  2
               .

               Член 16 от Споразумението за сътрудничество по ГНСС гласи: „Швейцария има право да участва в Европейската агенция за ГНСС при спазване на условията, които ще бъдат определени в споразумение между Европейския съюз и Швейцария. Тези преговори започват веднага след като бъде внесено искане в този смисъл от страна на Швейцария и след като бъдат приключени необходимите процедури от страна на Европейския съюз“.

               Швейцария внесе своето искане за участие в работата на Агенцията с писмо, подадено на 20 май 2014 г.

               Съответно в настоящия документ се съдържа препоръка за започване на преговори с Швейцария за изготвяне на споразумение за определяне на реда и условията за участието на Швейцария в работата на Агенцията.

               Очаква се с това участие допълнително да се задълбочи дългогодишното партньорство между ЕС и Швейцария в областта на спътниковата навигация.

               За периода 2014—2017 г. финансовият принос на Швейцария за европейските програми за ГНСС е приблизително 240 милиона евро.

               •Съгласуваност със съществуващите разпоредби в тази област на политиката

               Член 23 от Регламент (ЕС) № 912/2010 на Европейския парламент и на Съвета за създаване на Агенцията
                  3
                гласи: „Работата на Агенцията е отворена за участие на трети държави и международни организации. Това участие и условията за осъществяването му се определят в споразумение между Съюза и третата държава или международната организация в съответствие с процедурата, предвидена в член 218 от Договора за функционирането на Европейския съюз“.

               Член 16 от Споразумението за сътрудничество по ГНСС гласи: „Швейцария има право да участва в Европейската агенция за ГНСС при спазване на условията, които ще бъдат определени в споразумение между Европейския съюз и Швейцария“.

               •Съгласуваност с другите политики на Съюза

               Европейските глобални навигационни спътникови системи („ГНСС)“ са важен елемент в политиката на Европейския съюз за осигуряване на пълна интеграция на инфраструктурите на сухоземния, морския и въздушния транспорт с цел постигане на безопасен, безпрепятствен, икономичен и екологичен транспорт. Насърчаването на сключване на споразумения за сътрудничество в областта на спътниковата навигация с редица държави, сред които и Швейцария, е част от европейската международна стратегия относно ГНСС.

               С препоръчаните указания за водене на преговори се цели да се даде възможност на Швейцария — ключов партньор по европейските програми за ГНСС, да участва в работата на Агенцията. Това включва разширяване на обхвата на набор от правила и задължения, приложими за това участие в работата на Агенцията, така че в него да попада и Швейцария.

               С препоръката не се предвижда прехвърляне на Швейцария на права на собственост или на вземане на решения.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Член 218, параграфи 3 и 4 от Договора за функционирането на Европейския съюз.

               •Субсидиарност (при неизключителна компетентност)

               Целите на предложението не могат да бъдат постигнати в достатъчна степен от държавите членки. Агенцията е орган на Съюза, създаден по силата на правото на Съюза, и поради това участието на трети държави в работата на Агенцията не може да бъде разрешено от отделна държава членка. В замяна на това то следва да бъде уредено посредством международно споразумение, по което като страна да встъпи Съюзът. Споразумението е ограничено до въпросите, необходими за създаването на възможност за участие на Швейцария в работата на Агенцията.

               •Пропорционалност

               Не е приложимо.

               •Избор на инструмент

               Единственият инструмент, осигуряващ последователност и правна сигурност в отношенията с Швейцария във връзка с нейното участие в работата на Агенцията, е международно споразумение. В Договора не са предвидени други осъществими варианти за уреждане на взаимоотношенията с трета държава.

               Освен това международно споразумение се изисква и съгласно член 23 от Регламент (ЕС) № 912/2010.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

               Не е приложимо.

               •Консултации със заинтересованите страни

               Комисията проведе консултации с държавите — членки на ЕС, във връзка с тази инициатива. Отчетено бе, че такава инициатива е от полза за Съюза, и по-специално за по-нататъшното изпълнение на европейските програми за ГНСС и за функционирането на Агенцията.

               •Събиране и използване на експертни становища

               Не е приложимо.

               • Оценка на въздействието

               Не е приложимо.

               •Пригодност и опростяване на законодателството

               Не е приложимо.

               •Основни права

               Не е приложимо.

               4.ОТРАЖЕНИЕ ВЪРХУ БЮДЖЕТА

               Швейцария следва да има финансов принос в бюджета на Агенцията, за да покрива изцяло разходите, свързани с нейното участие в работата на Агенцията.

               Следователно за бюджета на Съюза няма да има финансово отражение.

               5. ДРУГИ ЕЛЕМЕНТИ

               •Планове за изпълнение и механизъм за наблюдение, оценка и докладване

               Не е приложимо.

               •Обяснителни документи (за директивите)

               Не е приложимо.

               •Подробно разяснение на конкретните разпоредби на предложението

               През последните години по различни поводи Европейската комисия и Швейцария обсъждаха начините за придаване на официален характер на участието на Швейцария в работата на Агенцията.

               Вследствие на сключването на Споразумението за сътрудничество по ГНСС Швейцария има право да участва в Комитета за европейските програми за ГНСС като наблюдател без право на глас.

               С предвиденото споразумение не следва да се дава възможност на Швейцария да участва във форуми, работни групи или дискусии, отнасящи се до публично регулираната услуга.

               На последно място, споразумението следва да включва механизъм, чрез който да се даде възможност за приспособяване към нови тенденции в развитието, като напр. евентуално бъдещо законодателство на ЕС, свързано с Агенцията.

               Препоръка за

               РЕШЕНИЕ НА СЪВЕТА

               за упълномощаване на Комисията да започне преговори с Конфедерация Швейцария за сключване на споразумение за определяне на реда и условията за участието на Конфедерация Швейцария в Европейската агенция за ГНСС

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че следва да се започнат преговори с цел сключване на споразумение с Конфедерация Швейцария за определяне на реда и условията за участието на Конфедерация Швейцария в Европейската агенция за ГНСС,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да води преговори от името на Европейския съюз за сключване на международно споразумение с Конфедерация Швейцария относно реда и условията за участието на Конфедерация Швейцария в Европейската агенция за ГНСС.

               Член 2

               Указанията за водене на преговорите са изложени в приложението.

               Член 3

               Преговорите трябва да се провеждат при консултации с [да се добави от Съвета: наименование на комитета, съставен от представители на държавите членки].

               Член 4

               Адресат на настоящото решение е Комисията.

               Съставено в Брюксел на  година.

                     За Съвета

                     Председател

                     (1)

                        Регламент (ЕС) № 912/2010 на Европейския парламент и на Съвета от 22 септември 2010 г. за създаване на Европейската агенция за ГНСС, за отмяна на Регламент (ЕО) № 1321/2004 на Съвета за създаване на структури за управление на европейските сателитни радионавигационни програми и за изменение на Регламент (ЕО) № 683/2008 на Европейския парламент и на Съвета (ОВ L 276, 20.10.2010 г., стр. 11).

                     (2)

                        ОВ L 15, 20.1.2014 г., стр. 1.

                     (3)

                        Регламент (ЕС) № 912/2010 на Европейския парламент и на Съвета от 22 септември 2010 г. за създаване на Европейската агенция за ГНСС, за отмяна на Регламент (ЕО) № 1321/2004 на Съвета за създаване на структури за управление на европейските сателитни радионавигационни програми и за изменение на Регламент (ЕО) № 683/2008 на Европейския парламент и на Съвета (ОВ L 276, 20.10.2010 г., стр. 11).

    ---documentbreak---

               ЕВРОПЕЙСКА КОМИСИЯ
            Брюксел, 20.11.2017
            COM(2017) 670 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за упълномощаване на Комисията да започне преговори с Конфедерация Швейцария за сключване на споразумение за определяне на реда и условията за участието на Конфедерация Швейцария в Европейската агенция за ГНСС

               ПРИЛОЖЕНИЕ

               IЦЕЛ НА ПРЕГОВОРИТЕ

               Целта на преговорите е да се определят редът и условията, при които Швейцария може да участва в работата на Европейската агенция за ГНСС („Агенцията“).

               IIОБХВАТ НА СПОРАЗУМЕНИЕТО

               Това споразумение следва да включва, доколкото е възможно, следните елементи във връзка с участието в Агенцията:

               (1)условията за участие на Швейцария в работата на Агенцията;

               (2)финансовия принос на Швейцария за Агенцията;

               (3)условията за участие на швейцарските представители в Административния съвет на Агенцията като наблюдатели без право на глас;

               (4)условията, при които следва да е възможно граждани на Швейцария да бъдат наемани като служители на Агенцията (договорно нает персонал);

               (5)прилагането на разпоредбите във връзка с финансовия контрол от страна на ЕС;

               (6)продължителността на участието на Швейцария в работата на Агенцията;

               (7)споразумението следва да бъде съобразено със съответното законодателство на ЕС, включително с Регламент (ЕС) № 1285/2013 на Европейския парламент и на Съвета от 11 декември 2013 г. за изграждане и експлоатация на европейските навигационни спътникови системи и за отмяна на Регламент (ЕО) № 876/2002 на Съвета и на Регламент (ЕО) № 683/2008 на Европейския парламент и на Съвета, както и с Регламент (ЕС) № 912/2010 на Европейския парламент и на Съвета за създаване на Европейската агенция за ГНСС
                  1
               ;

               (8)прилагането на Протокола относно привилегиите и имунитетите на Съюза в Швейцария.

               IIIРАЗВИТИЕ

               В споразумението следва да се включи опростена процедура, която да позволява приспособяването на споразумението с оглед на променящите се обстоятелства. Това може да включва създаване на комитет, който да осъществява надзор на изпълнението на споразумението, да оценява необходимостта от изменение на споразумението и да взема решения по този въпрос.

               IVУРЕЖДАНЕ НА СПОРОВЕ И ПРЕКРАТЯВАНЕ НА СПОРАЗУМЕНИЕТО

               В споразумението следва също така да се предвиди механизъм за уреждане на спорове. В него също така следва да се включат разпоредби, даващи възможност на страните, при необходимост, да прекратят споразумението.

                     (1)

                        ОВ L 276, 20.10.2010 г., стр. 11.